阻風銅陵
作者：黄庭堅
朝代：宋

paragraphs: 頓舟古銅官，晝夜風雨黑。
洪波崩奔去，天地無限隔。
船人謹維笮，何暇思挂席。
憑江裂嵌空，中有暗水滴。
洞視不敢前，潭潭蛟龍宅。
網師登長鱣，賈我腥釜鬲。
斑斑被文章，突兀喙三尺。
言語竟不通，噞喁亦何益。
魁梧類長者，卒以筌餌得。
浮沉江湖中，波友永相失。
有生甚苦相，細大更噉食。
安得無垢稱，對榻忘語默。